SKRIFTLIG FORESPØRGSEL E-0229/03

af Raffaele Costa (PPE-DE) til Kommissionen

(3. februar 2003)

Om: Initiativer fra Kommissionen for at sikre bevægeligheden for europæiske patienter

Kan Kommissionen på baggrund af dens mundtlige redegørelse på samlingen i Rådet (Beskæftigelse, Socialpolitik, Sundhed og Forbrugerpolitik) i forbindelse med spørgsmålet om bevægelighed for patienter i medlemsstaterne oplyse, om der foreligger en undersøgelse fra Kommissionen om udvikling af organisatoriske rammer på dette område.

Agter Kommissionen i fremtiden at forelægge forslag om gennemførelse af et program, der kan fremme bevægeligheden for patienter?

Foreligger der en undersøgelse af de mulige følger for medlemsstaternes offentlige regnskaber af en liberalisering af bevægeligheden for patienter.

Agter Kommissionen at udbygge den positive erfaring, der er gjort med det påbegyndte Netlink-projekt i forskellige europæiske byer med henblik på at tilvejebringe et elektronisk sundhedskort, som med fuld respekt for den personlige databeskyttelse øjeblikkeligt gør sundhedsoplysningerne om enhver borger i Unionen tilgængelige på alle europæiske hospitaler?

Svar afgivet på Kommissionens vegne af David Byrne

(26. februar 2003)

På Rådets møde (beskæftigelse, socialpolitik, sundhed og forbrugerpolitik) den 2. og 3. december 2002 forelagde Kommissionen et forberedende arbejde om den proces på højt plan for overvejelser om patienters bevægelighed, som sundhedsministrene og andre vigtige berørte parter deltager i. Denne proces, som finder sted under fælles forsæde af det medlem af Kommissionen, der har ansvaret for sundhed og forbrugerbeskyttelse, og det medlem af Kommissionen, der har ansvaret for beskæftigelse, sociale anliggender og arbejdsmarkedsforhold, i tæt samarbejde med det medlem af Kommissionen, der har ansvaret for det indre marked, blev igangsat den 3. februar 2003. Et af dens mål vil være at påpege muligheder for samarbejde mellem medlemsstaterne på de områder, det ærede medlem omtaler.

Der vil blive givet støtte under Fællesskabets handlingsprogram for folkesundhed til visse former for forberedende arbejde, bl.a. en kortlægning af patientstrømme.

Samtidig har Kommissionen indledt en høringsproces med medlemsstaterne for at få et overblik over medlemsstaternes opfølgning af Domstolens afgørelser om godtgørelse af medicinske udgifter, der er afholdt i en anden medlemsstat end den, hvor patienten er registreret(1). Dette skulle danne grundlag for en konstruktiv dialog med medlemsstaterne for at sikre, at denne opfølgning gennemføres på en koordineret og konsekvent måde.

I forlængelse af den beslutning om at etablere et europæisk sygesikringskort, der blev truffet på Det Europæiske Råds møde i Barcelona i marts 2002, vil Kommissionen inden Det Europæiske Råd i Bruxelles den 20. marts 2003 vedtage en meddelelse om indførelse af et europæisk sygesikringskort. I denne meddelelse vil Kommissionen foreslå en tidsplan for den fremadskridende erstatning af de nuværende papirformularer, der er behov for inden for rammerne af koordineringen af de nationale sociale sikringsordninger under Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet(2), i forbindelse med behandling i en anden medlemsstat. Til en begyndelse vil det europæiske sygesikringskort i en visuelt læselig form indeholde de informationer, der behøves for tilladelse til og godtgørelse af sundhedspleje, der ydes i en anden medlemsstat end den, hvor patienten er forsikret. Den tredje og sidste fase vil føre til den elektroniske udgave af disse formularer. Tidsplanen for denne sidste fase afhænger bl.a. af resultatet af igangværende pilotprojekter, herunder Netcards og Netlink. I handlingsplanen eEurope for 2005, som blev godkendt af Det Europæiske Råd i Sevilla i juni 2002, er det planlagt at bruge det europæiske sygesikringskort som grundlag for at fremme en fælles metode til identificering af patienter og udvikling af nye funktioner, som f.eks. lagring af medicinske nøddata.

(1) Kohll (C-158/96), Decker (C-120/95), Smits og Peerbooms (C-157/99) og Vanbraeckel (C-368/98).

(2) EFT L 149 af 5.7.1971.